2012.gada 27.martā Noteikumi Nr.215

Rīgā (prot. Nr.17 12.§)

**Grozījumi Ministru kabineta 2004.gada 20.jūlija noteikumos Nr.612 "Kārtība, kādā uzturlīdzekļu garantiju fonda administrācija izskata iesniegumu par uzturlīdzekļu izmaksu un tam pievienotos dokumentus,**

**kā arī izmaksā uzturlīdzekļus"**

Izdoti saskaņā ar

Uzturlīdzekļu garantiju fonda likuma

8.panta septīto daļu

1. Izdarīt Ministru kabineta 2004.gada 20.jūlija noteikumos Nr.612 "Kārtība, kādā uzturlīdzekļu garantiju fonda administrācija izskata iesniegumu par uzturlīdzekļu izmaksu un tam pievienotos dokumentus, kā arī izmaksā uzturlīdzekļus" (Latvijas Vēstnesis, 2004, 116.nr.; 2010, 80.nr.) šādus grozījumus:

1.1. izteikt 5.punktu šādā redakcijā:

"5. Uzturlīdzekļu izmaksu sāk nākamajā kalendāra mēnesī pēc lēmuma pieņemšanas par uzturlīdzekļu izmaksāšanu. Uzturlīdzekļus izmaksā par iepriekšējo mēnesi, izņemot Uzturlīdzekļu garantiju fonda likuma 10.panta otrajā daļā paredzēto gadījumu, kad uzturlīdzekļus izmaksā par visu iepriekšējo laikposmu, par kuru uzturlīdzekļi aprēķināti. Ja lēmumu par uzturlīdzekļu izmaksāšanu pieņem nākamajā kalendāra mēnesī pēc iesnieguma par uzturlīdzekļu izmaksu saņemšanas, aprēķinātos uzturlīdzekļus par iepriekšējo mēnesi var izmaksāt mēnesī, kad pieņemts minētais lēmums.";

1.2. izteikt 8.punktu šādā redakcijā:

"8. Uzturlīdzekļus izmaksā līdz dienai, kad beidzas uzturlīdzekļu izmaksas termiņš, ja tas uzturlīdzekļu piešķiršanas brīdī jau ir bijis zināms, vai līdz dienai, kad iestājies apstāklis, kura dēļ izbeidzama uzturlīdzekļu izmaksa.";

1.3. papildināt noteikumus ar 8.1 un 8.2punktu šādā redakcijā:

"8.1 Iesniedzēja nāves gadījumā līdz viņa nāves dienai aprēķināto, bet neizmaksāto uzturlīdzekļu summu izmaksā aizbildnim, kas sakarā ar iesniedzēja nāvi iecelts bērnam, par kuru uzturlīdzekļi aprēķināti. Šajā gadījumā aizbildnis Uzturlīdzekļu garantiju fonda likumā noteiktajā termiņā iesniedz iesniegumu fonda administrācijā, norādot savu kontu kredītiestādē vai pasta norēķinu sistēmā, uz kuru pārskaitāmi uzturlīdzekļi. Šīs uzturlīdzekļu summas saņemšana neietekmē citu aizbildnim izmaksājamo pabalstu izmaksu un apmērus.

8.2 Uzsāktajās uzturlīdzekļu izmaksas lietās, kurās uzturlīdzekļu izmaksa ir uzsākta līdz 2012.gada 31.martam, pāreja uz uzturlīdzekļu izmaksu par iepriekšējo mēnesi notiek pakāpeniski līdz 2013.gada 30.aprīlim. Šajās lietās laikposmā no 2012.gada 1.aprīļa līdz 2013.gada 30.aprīlim fonda administrācija uzturlīdzekļus izmaksā katru mēnesi ne vairāk kā par piecām dienām vēlāk nekā iepriekšējā mēnesī."

2. Noteikumi stājas spēkā 2012.gada 1.aprīlī.

Ministru prezidents V.Dombrovskis

Tieslietu ministrs G.Bērziņš